মগরাহাট-কাণ্ডে রাজীব কুমারের কাছে রিপোর্ট চাইল কমিশন

কলকাতা: রাজ্য পুলিশের ডিজিকে চিঠি জাতীয় নির্বাচন কমিশনের (Election Commission)। দক্ষিণ ২৪ পরগনার বিশেষ রোল অবজারভার সি মুরুগানের (C Murugan on Security Lapses) পরিদর্শনের সময় অপর্যাপ্ত পুলিশি ব্যবস্থা নিয়ে চিঠি দিয়েছে কমিশন। আগাম জানানো সত্বেও দক্ষিণ ২৪ পরগনার এসডিও এবং পুলিশ সুপার পর্যবেক্ষকের নিরাপত্তা সংক্রান্ত প্রয়োজনীয় ব্যবস্থা নেননি। মগরাহাটে SIR-এর কাজে গিয়ে বিশেষ পর্যবেক্ষক সি মুরুগানের ‘বিক্ষোভ’ ও ‘হামলার’ মুখে পড়ার ঘটনায় উদ্বেগ প্রকাশ করল জ্ঞানেশ কুমারের দফতর।

SIR শুনানি প্রক্রিয়া পরিদর্শনে দক্ষিণ ২৪ পরগনার মগরাহাট ১, মগরাহাট ২ এবং কুলপি ব্লকের ঘটনা। পর্যবেক্ষকদের গাড়িকে ঘিরে এলাকার মানুষের স্লোগান, বিক্ষোভ এমনকি কমিশনের কাজে বাধা দেওয়ার অভিযোগ। নিরাপত্তা সংক্রান্ত অভিযোগ নিয়ে রাজ্য পুলিশের ডিজি রাজীব কুমারকে চিঠি পাঠাল কমিশন। রোল-পর্যবেক্ষকদের নিরাপত্তা প্রশ্নে জাতীয় নির্বাচন কমিশন সতর্ক করল রাজ্য পুলিশের ডিজিকে। শনিবার লিখিত ভাবে কমিশন ডিজিকে জানিয়েছে, আইনশৃঙ্খলা পরিস্থিতি ঠিক রাখতে কী রূপরেখা তিনি স্থির করছেন এবং অতীতে একাধিক ঘটনায় কী পদক্ষেপ হচ্ছে, তা রিপোর্ট আকারে পাঠাতে হবে দিল্লির নির্বাচন কমিশনে। এই চিঠির প্রতিলিপি পাঠানো হয়েছে রাজ্যের মুখ্যসচিবকেও। কারণ, অতীতে একাধিক বার রোল পর্যবেক্ষকদের বিরুদ্ধে নানা ধরনের বিক্ষোভ কর্মসূচি সংগঠিত হয়েছিল স্থানীয় স্তরে।

আরও পড়ুন: পাহাড়ের চূড়ায় তুষারপাতের হাতছানি, সমতলে বৃষ্টির পূর্বাভাস

সংশ্লিষ্ট চিঠিতে লেখা রয়েছে, ‘মহকুমা শাসক ও জেলার পুলিশ সুপারকে বিশেষ পর্যবেক্ষকের কর্মসূচি সম্পর্কে অবগত করার পরেও কোনও রকম নিরাপত্তার ব্যবস্থা করা হয়নি। ফলত তাঁকে নিরাপত্তা ছাড়াই নিজের কাজ করতে হয়েছে। এই ঘটনা আসলের রাজ্যের পুলিশ প্রশাসনের ত্রুটি। এই মর্মে রাজীব কুমারের কাছে একটি ‘অ্য়াকশন টেকেন রিপোর্ট’ অর্থাৎ ওই ঘটনার ভিত্তিতে কী কী পদক্ষেপ করা হয়েছে, তা জানতে চেয়েছে কমিশন। চিঠিতে সাফ নির্দেশ দেওয়া হয়েছে, আগামী ৬ জানুয়ারি, মঙ্গলবার বিকাল ৫টার সেই এটিআর রিপোর্ট কমিশনের কাছে জমা দিতে হবে।